<classify> WAZIRI wa Mambo ya Ndani ya Nchi, Kangi Lugola ameagiza kukamatwa kwa wanaosambaza uvumi Tanzania si nchi salama kuwekeza, wakitumia kutekwa kwa mfanyabiashara tajiri, Mohamed Dewji MO.Ni siku tatu sasa tangu mfanyabiashara huyo maarufu Tanzania, Afrika Mashariki na Afrika atekwe na watu wasiofahamika na hadi sasa watu 20 wanashikiliwa wakihusishwa na tukio hilo.Lugola ameagiza Polisi kutowashikilia zaidi ya saa 24 watakaobainika kutokuwa na taarifa za kina za tukio hilo.Akizungumza na waandishi wa habari jana Dar es Salaam, Lugola amesema wapo watu wanaolitumia sakata hilo kuchafua taswira ya nchi wakidai sio salama kuwekeza kwa lengo la kuwatishia wawekezaji.Amesema sio uzalendo kuchukulia kutekwa kwa mfanyabiashara huyo kuitangazia dunia Tanzania sio salama kiuwekezaji kwani hilo ni tukio la kwanza la kutekwa mfanyabiashara mkubwa kama huyo nchini.Alibainisha uwezo wa Jeshi la Polisi katika kuwakomboa waliotekwa kwa kubanisha kuwa mwaka juzi, walitekwa watu tisa ambao watano walipatikana wakiwa hai na wanne hawajulikani walipo hadi sasa huku watuhumiwa sita wamekamatwa na kufikishwa mahakamani na mmoja aliuawa na wananchi.Aliongeza kuwa mwaka jana walitekwa watu 27, ambao 22 walipatikana wakiwa hai, wawili wamekufa huku watatu hadi sasa hawajapatikana, watatu wamefariki na watu 11 wamefikishwa mahakamani.Aliongeza kusema kuwa kuanzia Januari hadi Oktoba mwaka huu, watu 21 walitekwa na jeshi hilo limewaokoa 17 huku wanne hawajapatikana hadi sasa na watuhumiwa 10 wamefikishwa mahakamani.Pia aliwataka watu wanaotumia mitandao ya kijamii kubeza au kusambaza mabaya kuhusu utekwaji huo kuacha mara moja na kusisitiza kuwa Jeshi la Polisi linaendelea kuwasaka watu wengine waliopotea.Alikataa kuingia kiundani zaidi kuhusu taarifa za kina za tukio hilo la utekaji kwa kutaja majina ya watu wanaoshikiliwa na Polisi, akisema undani wa suala hilo utajulikana akipatikana yeye au waliomteka.Ulinzi umeimarishwa kona zote za mikoa ya Dar es Salaam na Pwani na Zanzibar ikiwa ni jitihada za Polisi nchini kuhakikisha zinampata salama bilionea MO Dewji aliyetekwa asubuhi ya Alhamisi alipokuwa akiingia mazoezini kwenye Hoteli ya Colosseum, Oysterbay, Jijini Dar es Salaam.Jeshi la Polisi katika mikoa ya Dar es Salaam, Pwani na Mjini Magharibi, Zanzibar linafanya msako mkali kwenye maeneo tofauti ikiwamo makazi ya watu, vichakani, hotelini, fukwe za Bahari ya Hindi za maeno hayo lakini pia inafanya doria kwa kutumia ndege na boti kwenye Bahari ya Hindi kumtafuta.MO 43 anatajwa kuwa bilionea namba moja Afrika Mashariki na pia bilionea namba moja kwa matajiri wenye umri mdogo.Doria inavyofanywa bahariniMkuu wa Mkoa wa Mji Magharibi Zanzibar, Ayoub Mohammed Mahmoud amesema Polisi mkoani humo inashirikiana na Polisi Kanda Maalumu ya Dar es Salaam katika uchunguzi hasa eneo la Bahari ya Hindi.Akizungumza na gazeti hili jana mchana, Mahmoud amesema wameimarisha ulinzi na wanabadilishana taarifa kwa karibu na Polisi wa Dar es Salaam lakini ili kuhakikisha wanafanikiwa kwa hilo, wanatumia ndege zisizokuwa na rubani kufanya doria ikiwa ni sambamba na boti za kawaida za doria baharini.Tulishtushwa na taarifa ya kutekwa MO Dewji, tulianza doria mara moja kwenye Bahari ya Hindi na tunatumia ndege maalumu ambazo hazina rubani pamoja na boti za kasi, amesema.Pia tunatumia kikamilifu kamera za CCTV zilizofungwa na kuanza kufanya kazi hivi karibuni kwenye mitaa mbalimbali mjini Unguja ili kuweza kufahamu alipo mfanyabiashara huyo, aliongeza Mahmoud.Alisema jeshi limewatahadharisha wafanyabiashara kuwa na tahadhari licha ya kuwa Serikali ya Mapinduzi ya Zanzibar SMZ imeimarisha usalama.Kamanda wa Polisi wa Mkoa wa Mjini Magharibi, Zanzibar, Thobias Sedoyeka amesema jeshi hilo linaendelea kufanya msako mkali ili kuhakisha kuwa MO anapatikana akiwa salama.Tuna mbinu na hatua ambazo tumeshazichukua kwa kushirikiana na kikosi cha Polisi Dar es Salaam, tutatoa taarifa juu ya tutakapofikia, alisema Kamanda Sedoyeka alipoulizwa na waandishi wa habari.Doria za barabara, hoteli Pwani Mkoa wa Dar es Salaam alipotekwa MO unapakana na Mkoa wa Pwani kwa pande zote za bara na Bahari ya Hindi upande wa mashariki.Kufuatia hilo, Jeshi la Polisi Mkoa wa Pwani pia wameweka udhibiti maeneo mbalimbali yanayopakana na mkoa huo ikiwa pia doria za saa 24 ndani ya mkoa wao.Akizungumzia hali ilivyo wakati huu jitihada za kumpata bilionea huyo zikiendelea, Kaimu Kamanda wa Polisi wa Mkoa wa Pwani, Blasius Chatanda alisema Polisi mkoani humo wameendelea kufanya doria ikiwamo msako mkali wa saa 24 barabarani, vichakani na hoteli kusaidia kupatikana kwa bilionea huyo.Kamanda huyo alisema, Tulianza msako mara tu baada ya taarifa za kutekwa kutoka, tumeweka vizuizi kwenye barabara zote zinazoingia Mkoa wa Pwani ili kuweza kusaidia katika uchunguzi na ufuatiliaji....tumeweka pia vizuizi katika maeneo ya mkoa wa Pwani kuona aliyetekwa anapatikana kwani tunaamini kama alitekwa na hakutolewa Dar es Salaam, tutahakikisha hatoroshwi, apatikane salama.Aidha, Kamanda Chatanda amewaomba wananchi waendelee kutoa taarifa na kutoa ushirikiano kwa Jeshi la Polisi muda wowote watakapopata taarifa zozote zinazoweza kusaidia kupatikana kwa MO.Kazi hii tunafanya saa 24, usiku na mchana na tumepita vichakani, tumekagua hoteli zilizopo Bagamoyo, lakini pia tunaangalia kwenye fukwe ili kumpata, alisema na kuongeza kuwa wananchi wanapaswa kutoa ushirikiano kama ilivyo kwenye upekuzi unaofanywa ili kusaidia kupatikana kwa bilionea huyo.Doria jijini Dar es Salaam Katika maeneo mbalimbali ya Jiji la Dar es Salaam hasa maeneo ya Oysterbay, kumeshuhudiwa Polisi ikiendelea kuimarisha hali ya ulinzi.Kamanda wa Polisi Kanda Maalumu ya Dar es Salaam, Lazaro Mambosasa alisema mpaka jana mchana jeshi lake linawashikilia takribani watu 20 kwa ajili ya mahojiano ikiwa ni jitihada za kumtafuta MO. Alisema mbali na kuwashikilia kwa mahojiano, jeshi hilo linaendelea kumtafuta mfanyabiashara huyo.Familia yaendelea kusubiriAlipotafutwa, Baba mzazi wa Mo, Gullam Dewji alisema, Dah, ndugu mwandishi wa habari niko mahali ambapo siwezi kuongea sana. MO hajapatikana mpaka sasa, lakini Polisi inaendelea kumtafuta.  <topic>: KITAIFA 